新凉
作者：劉子翬
朝代：宋

paragraphs: 新凉爲招客，勝集非預圖。
前峰雨未散，泠風繞吾廬。
披襟沐清駛，合席隨霑濡。
定知喧譊中，欲此一快無。
興來擴以酒，草具來須臾。
田翁偶過我，添杯坐其偶。
爲言秋暑劇，稻畦日凋疏。
寧辭抱甕勞，僅給園中蔬。
喜茲甘澍足，普潤無遺墟。
遥山莽難分，綠浪摇虛徐。
我病不任耕，歲收仰微租。
蒙成每自愧，一飽便有餘。
連觴使之釂，醉語雜叫呼。
野人無他腸，我輩恐不如。